Millega arvestada enne fotosessioonile tulekut?
- Enne fotosessiooni broneerimist tutvu kindlasti mu portfoolioga, veendumaks selles, et mu stiil vastaks Su maitsele.
- Fotosessioonile tulles soovitan kaaluda eelnevalt ka jumestaja poolt tehtud fotomeiki. See annab piltidele väga palju juurde ja tulemus on kindlasti kaunim.
- Riietus võiks olla eelnevalt läbi mõeldud ning sobida asukohaks valitud atmosfääriga. Perega tulles tasuks jälgida seda, et riietus oleks harmoonias ja sobiks kenasti omavahel kokku. Soovitan vältida liialt erksaid toone ja suurte logode/kirjadega riideid, samuti liiga palju erinevaid kirjusid mustreid. Hästi sobivad alati erinevad pastelsed toonid.
- Fotosessioonile tulles võid alati pakkuda välja ka kõiki enda ideid või mõtteid, kuid samas pole vaja eelnevalt muretseda selle üle, kuidas piltidele jääda. Juhendan alati fotosessiooni jooksul ning annan endast parima, et tulemus oleks ilus ja vastaks Su ootustele.
- Välisessioonide asukoha suhtes arvestan alati eelkõige Sinu enda soovide ja ideedega ja vajadusel pakun ka omaltpoolt välja erinevaid võimalikke variante, kus võiks saada maksimaalselt kauni tulemuse.
- Heameelega pildistan ka Sinu enda kodus, kus tulevad alati kõige loomulikumad ja Sinu enda pere kõige paremini iseloomustavad fotod. Ei ole vaja muretseda selle üle, kui kodu on näiteks Sinu enda meelest liiga väike või mitte kõige valgusküllasem – vajadusel võtan lisavalgustuse kaasa ning ka väga pisikestes, kuid see-eest hubastes kodudes leidub siiski palju nurke, mida fotodel saab kenasti ära kasutada.
- Väikeste lastega fotosessioonile tulles tasuks alati võtta kaasa juua (eriti soojemate suveilmadega) ja näiteks mõningaid snäkke. Lapsed võivad vahepeal väsida, kuid kiire snäkk aitab tihti hea tuju siiski tagasi tuua.
- Suvisel ajal loodusesse pildistama tulles ära unusta võtta kaasa sääsetõrjevahendit!
Ning lõppkokkuvõtteks – kõige põhilisem on kaasa võtta hea tuju, olla Sina ise ning usaldada mind 🙂 Annan endast kõik, et Sinu fotosessiooni kogemus oleks hea ja mugav ning et saaksime kauni tulemuse!
Tingimused
- Fotode kättesaamise aeg on tavaliselt umbes 3-4 nädalat, kuid sõltuvalt hooajast võib see olla ka pikem või lühem. Umbkaudset fotode kättesaamise aega mainin kindlasti ka fotosessiooni lõpul.
- Musta materjali ehk töötlemata pilte ma välja ei anna. Töötlusele minevad fotod valin ise.
- Minu tehtud töid ei ole lubatud lisaks omal käel töödelda (kaasaarvatud erinevad Facebooki ja Instagrami filtrid)
- Kui ei ole teisiti kokku lepitud, on mul õigus kasutada tehtud pilte oma portfoolios ning sotsiaalmeedias turundamiseks. Kui soovid oma pilte hoida privaatsena, anna sellest eelnevalt märku.
- Stuudiosse fotosessioonile minnes on vajalik tasuda eelnevalt stuudio broneerimistasu 40€. Fotosessiooni tühistamise korral seda ei tagastata. Kuni 3 päeva enne on võimalik pildistamise aega edasi lükata ilma lisatasuta. 1-3 päeva enne on võimalik fotosessiooni aega edasi lükata 50% lisatasu eest (20€) ning samal päeval aega tühistades on uut aega võimalik panna 100% lisatasu eest (40€)
- Väli- ja kodusessioonide puhul eelnevat broneerimistasu ei ole, kuid fotosessioonile mitte ilmumise korral tuleb tasuda 100% fotosessiooni tasust ning tühistamisel vähem kui 24h etteteatamisega on mul õigus esitada arve 50% ulatuses fotosessiooni tasust. Haigestumise ja välisessioonide puhul kehvade ilmaolude tõttu on võimalik fotosessiooni aega edasi lükata ilma lisatasuta.
- Nii 30-min kui ka 1h fotosessioonide hinnad kehtivad ühe perekonna kohta. Kui soovid pildistama tulla suurema seltskonnaga või mitme perekonnaga koos, on hind kokkuleppeline.
Kohtumiseni fotosessioonil!
Karmen